Optužno vijeće Županijskog suda u Zagrebu upravo je donijelo odluku o obustavljanju postupka protiv gradonačelnika Milana Bandića, vezano za pogodovanje udruzi U ime obitelji, jer, kako je objasnila odvjetnica Jadranka Sloković, nije utvrđeno da je Bandić zlorabio svoje gradonačelničke ovlasti.

Sud smatra da je imao pravo pomoći udruzi Željke Markić

Imao je, kako proizlazi iz priložene dokumentacije, pravo financijski pomoći bilo koju udrugu pa tako i U ime obitelji. Po mišljenju obrane riječ je o selektivnom i ispolitiziranom pristupu Uskoka ovom progonu aktualnog gradonačelnika.

Uskok najavio žalbu

Zamjenik ravnateljice Uskoka Sven Mišković najavio je žalbu na ovu odluku Optužnog vijeća jer po njegovom mišljenju nije utemeljena na dokazima što su priloženi. Nije komentirao način na koji je optužnica u međuvremenu dopunjena ispitivanjem tek nekoliko novih svjedoka.

Podsjetimo, sud je razmatrao optužnicu zbog navodnog pogodovanja udruzi U ime obitelji pri čemu je, prema tvrdnjama Uskoka, Bandić zajedno sa svojim suradnicima Ivicom Lovrićem i Zdenkom Palac oštetio grad za 308.888 kuna.